**REPUBLIKA SRBIJA**

**NARODNA SKUPŠTINA**

**Odbor za dijasporu i Srbe u regionu**

**01 Broj: 114-3601/12**

**19. novembar 2012. godine**

**B e o g r a d**

**ODBORU ZA SPOLjNE POSLOVE**

 U prilogu dostavljam Izveštaj narodnog poslanika, predsednika Odbora za dijasporu i Srbe u regionu Aleksandra Čotrića i člana Odbora Miodraga Linte o poseti Rumuniji 16. novembra 2012. godine, sa molbom da ga Odbor razmotri i usvoji.

 **SEKRATAR ODBORA**

**Vesna Matić Vukašinović**

**REPUBLIKA SRBIJA**

**NARODNA SKUPŠTINA**

**Odbor za dijasporu i Srbe u regionu**

**01 Broj: 114-3601/12**

**19. novembar 2012. Godine**

**B e o g r a d**

**I Z V E Š T A J**

**o poseti narodnih poslanika Aleksandra Čotrića, predsednika Odbora za dijasporu i Srbe u regionu Narodne skupštine Republike Srbije i Miodraga Linte, člana Odbora Rumuniji povodom svečane manifestacije „Dani srpske kulture u Temišvaru“**

**16. novembra 2012. godine**

Na osnovu Odluke predsednika Narodne skupštine Republike Srbije 03 Broj 114-3601/12, a na poziv Saveza Srba u Rumuniji, smo, ja u svojstvu narodnog poslanika i predsednika Odbora za dijasporu i Srbe u regionu i Miodrag Linta u svojstvu narodnog poslanika i člana Odbora posetili Rumuniju, Temišvar 16. novembra 2012. godine.

Naznačenog datuma smo najpre posetili Generalni konzulat Republike Srbije u Temišvaru i na prijemu kod Generalnog konzula Lazara Manojlovića u razgovoru dobili nekoliko informacija, sa kojima bi, po njegovim rečima, nadležni državni organi u Srbiji trebali da se upoznaju i preduzmu odgovarajuće korake u cilju njihovog rešavanja, a tiču se poboljšanja položaja srpske zajednice u Rumuniji. U kasnijim razgovorima kako sa predsednikom Skupštine dijaspore i Srba u regionu, dr Slavomirom Gvozdenovićem, tako i sa predstavnicima srpske pravoslavne eparhije Temišvarske izdvojila su se pitanja na koja je i Generalni konzul ukazao, a tiču se sledećeg:

1. Na katedri Srpskog jezika na fakultetu u Bukureštu i Temišvaru, profesori već izvesno vreme ne primaju lektorski dodatak, što u materijalnom smislu onemogućava dva srpska profesora da kontinuirano nastave rad na katedri , a u vezi čega se Generalni konzul više puta pismeno obraćao Ministarstvu prosvete, nauke i tehnološkog razvoja. Naime, radi se o mesečnom dodatku od 200-300 eura, koji bi profesorima omogućio nesmetani nastavak rada na fakultetu;

2. Autohtoni Srbi u Rumuniji koji nemaju srpsko državljanstvo, imaju problem sa procedurom, odnosno poslednjim dokumentom koji se u proceduri zahteva, a radi se o dokazu da je neko od predaka rođen na teritoriji Republike Srbije. Kroz Zakon o državljanstvu Srbije mogla bi se ubrzati, pojednostaviti i skratiti procedura dobijanja dvojnog državljanstva srpske manjine u Rumuniji, pri čemu, po njihovim rečima, u ovom slučaju, dvojno državljansto predstavlja više stvar sentimenta za srpsku zajednicu u Rumuniji.

3. Rešavanje pitanja vraćanja nekretnine „Makrin dom“ iz Temišvara, čije vraćanje traži srpska pravoslavna parohija (SPP) još od 1992. godine. Radi se o dvospratnoj nekretnini i dvorištu površine 2.200 kvatratnih metara zemljišta u najužem centru Temišvara. To je, inače, zdanje koje je čuvena dobrotvorka Persida Makri Stojković ostavila Srpskoj Pravoslavnoj Crkvi, kako bi crkva pomogla decu siročad, učenike, đake i studente bez materijalnih mogućnosti za školovanje. U svojstvu zakonskog predstavnika, SPP Temišvar- Grad, pokrenula je parnice za vraćanje nekretnine, koju je Rumunska država nacionalizovala 1968. godine. Nade u rešavanje ovog pitanja se polažu u Specijalnu komisiju pri Vladi Rumunije za vraćanje nekretnina koje su pripadale verskim institucijama.

Nakon razgovora u Generalnom konzulatu, prisustvovali smo svečanom obeležavanju Dana škole srpske gimnazije „Dositej Obradović“ u Temišvaru uz prigodan kulturno umentnički program i razgovarali sa direktorom i profesorima ove gimnazije, a razgovoru su prisustvovali i sveštenici – predstavnici srpske pravoslavne eparhije Temišvar, koji su još jednom podvukli problem „Makrinog doma“.

U izložbenom prostoru Bastion – Terazija, Galerija Mansarda u Temišvaru prisustvovali smo otvaranju Sajma srpske knjige u okviru manifestacije „Dani srpske kulture“, gde su izlagali: „Matica srpska“ Novi Sad; „Prosveta“ Beograd ; „Prometej“ Novi Sad; „Srpska reč Begorad; „Škola plus“ Beograd, „Filip Višnjić“ Beograd; „Neven“ Beograd; UKS, „Riznica“ Lužnice; Beogradska knjiga „Izdan“Budimpešta, i Izdavačka kuća SSR Temišvar. U ovom prostoru su bile izložene umetničke fotografije „Svedoci trajanja-srpski manastiri i crkve u rumunskom Banatu“, Centar „Cekom“ Zrenjanin; autori: Milorad Savić, publicista, Darko Dozet fotograf.

Skupu sam se obratio ispred Narodne skupštine Republike Srbije kao narodni poslanik i predsednik Odbora za dijasporu i Srbe u regionu, pozdravio prisutne i rekao da će Narodna skupština učiniti sve da pitanja o kojima su predstavnici srpske zajednice u Temišvaru izneli na današnjim susretima, se što pre reše na način kako bi se doprinelu jačanju poverenja srpske zajednice u Rumuniji u matičnu državu . Skupu su se još obratili ispred Ministarstva kulture, pomoćnik ministra Dragan Kolarević, ispred Udruženja književnika Srbije Radomir Andrić, predsednik Udruženja, i ispred Saveza Srba u Rumuniji dr Slavomir Gvozdenović.

**Ocene i predlozi:**

Narodni poslanici Alekasandar Čotrić i Miodrag Linta smatraju da je učešće na manifestaciji „Dani srpske kulture“ bilo značajno zbog razvijanja veza između Odbora za dijasporu i Srbe u regionu NS RS sa srpskom zajednicom u Rumuniji i unapređenja odnosa sa organizacijama, školama, verskim institucijama i medijima srpske manjine.

Narodni poslanici Alekasandar Čotrić i Miodrag Linta ocenjuju učešće na ovoj manifestaciji uspešnim i korisnim i ostaju na raspolaganju za dodatne informacije, ukoliko za to postoji interes.

**Narodni poslanici predlažu**:

* da Odbor za spoljne poslove razmotri i usvoji Izveštaj narodnih poslanika Aleksandra Čotrića i Miodraga Linte o poseti Rumuniji 16.novembra 2012. godine;
* da se Izveštaj radi informisanja dostavi predsedniku NS RS mr Nebojši Stefanoviću, svim članovima Odbora za dijasporu i Srbe u regionu, kao i generalnom sekretaru NS RS.
* da se Izveštaj, radi informisanja i eventualnog preduzimanja mera iz domena njihove nadležnosti, dostavi Ministarstvu kulture i informisanja, Ministarstvu unutrašnjih poslova i Ministarstvu prosvete nauke i tehnološkog razvoja Republike Srbije.